Swer arbeit můs han (Mit aufgelösten Abbreviaturen)
Swer arbeit můs han
vil wunder dike·
die sint alle froͤiden blos·
als ǒch die minnere·
dien ir frowe niht gan·
ir ǒgen blike·
die sint wol koler genos·
wan die růwe sint lere·
vnd die můssen haken vnde rúten·
die klage wir betúten·
das vns dú minne gisellet·
zů dien arbeit kellet·

Wir mun vns zů dien
ǒch wol gelichen·
swele echt stête karrer sint·
der not ist ǒch wunder·
si mvn nicht geflîen·
das si entwichen·
swenne kumt regen vnde wint·
das karren gent vnder·
so hebent si das gat dur ir herze·
als vns sender smerze·
der růret ǒch zegrunde
des sint senden wunde·

Minner herze vicht
zeganzer stête·
als in einem sake ein swin·
das vert vnde kirret·
doch klegte ich es nicht
obs mins nicht tete·
das ruͤrt ǒch vil sender pin·
dc mich růwen irret·
minne klenmet rechte alsam ein zange·
swens an kumt gidrange·
den kúmbirt vngemuͤte·
es wende liebes guͤte·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse